Title: ประกาศคณะกรรมการคุ้มครองข้อมูลเครดิต เรื่อง อายุข้อมูลในการประมวลผลข้อมูล การประมวลผลข้อมูลของบริษัทข้อมูลเครดิตและการส่งข้อมูลของสมาชิก (ฉบับที่ 3)

ประกาศคณะกรรมการคุ้มครองข้อมูลเครดิต

ประกาศคณะกรรมการคุ้มครองข้อมูลเครดิต
เรื่อง
อายุข้อมูลในการประมวลผลข้อมูล การประมวลผลข้อมูล
ของบริษัทข้อมูลเครดิตและการส่งข้อมูลของสมาชิก
(ฉบับที่ ๓)

โดยที่เป็นการสมควรแก้ไขเพิ่มเติมหลักเกณฑ์การแจ้งแก้ไขข้อมูลหรือแจ้งบันทึกข้อมูลเพิ่มเติมของสมาชิกเพื่อให้บริษัทข้อมูลเครดิตสามารถประมวลผลข้อมูลเครดิตได้ตรงตามข้อเท็จจริงได้มากยิ่งขึ้นอันจะช่วยทำให้เกิดความเป็นธรรมแก่ลูกค้าของสมาชิกและเป็นประโยชน์แก่สมาชิกในการใช้ข้อมูลได้มากยิ่งขึ้น

อาศัยอำนาจตามความในมาตรา ๑๖
แห่งพระราชบัญญัติการประกอบธุรกิจข้อมูลเครดิต พ.ศ. ๒๕๔๕ และมาตรา ๑๘
แห่งพระราชบัญญัติการประกอบธุรกิจข้อมูลเครดิต พ.ศ. ๒๕๔๕
ซึ่งแก้ไขเพิ่มเติมโดยพระราชบัญญัติการประกอบธุรกิจข้อมูลเครดิต (ฉบับที่ ๒) พ.ศ.
๒๕๔๙ คณะกรรมการคุ้มครองข้อมูลเครดิตออกประกาศไว้ ดังต่อไปนี้

ข้อ ๑[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๒  ให้เพิ่มความต่อไปนี้เป็น
(๔) ในวรรคสองของข้อ ๙ แห่งประกาศคณะกรรมการคุ้มครองข้อมูลเครดิต เรื่อง
อายุข้อมูลในการประมวลผลข้อมูล
การประมวลผลข้อมูลของบริษัทข้อมูลเครดิตและการส่งข้อมูลของสมาชิก ลงวันที่ ๕
กันยายน พ.ศ. ๒๕๕๗
(๔) มีการโอนหรือขายหนี้

ข้อ ๓  ในกรณีที่สมาชิกโอนหรือขายหนี้ไปยังบุคคลอื่นก่อนวันที่ประกาศนี้มีผลใช้บังคับและข้อมูลเกี่ยวกับหนี้สินยังอยู่ระหว่างการประมวลผลของบริษัทข้อมูลเครดิต
ให้สมาชิกแจ้งแก้ไขข้อมูลหรือแจ้งบันทึกข้อมูลเพิ่มเติมแก่บริษัทข้อมูลเครดิตภายในหนึ่งร้อยยี่สิบวันนับแต่วันที่ประกาศนี้มีผลใช้บังคับ
ในกรณีที่สมาชิกไม่สามารถดำเนินการภายในระยะเวลาที่กำหนดตามวรรคหนึ่ง
ให้ขออนุญาตพร้อมชี้แจงเหตุผลและความจำเป็นต่อประธานคณะกรรมการคุ้มครองข้อมูลเครดิตเป็นรายกรณีก่อนครบระยะเวลาตามวรรคหนึ่งไม่น้อยกว่าสิบห้าวัน
ซึ่งประธานคณะกรรมการคุ้มครองข้อมูลเครดิตอาจพิจารณาขยายระยะเวลาการดำเนินการให้ได้ไม่เกินสามสิบวันนับแต่ระยะเวลาตามวรรคหนึ่งสิ้นสุดลง
 ทั้งนี้ จะกำหนดหลักเกณฑ์และเงื่อนไขใด
ๆ ประกอบการอนุญาตด้วยก็ได้

ประกาศ
ณ วันที่ ๑ กันยายน พ.ศ. ๒๕๕๘
ประสาร
 ไตรรัตน์วรกุล
ประธานคณะกรรมการคุ้มครองข้อมูลเครดิต

ปริยานุช/ผู้จัดทำ
๒๑ กันยายน
๒๕๕๘

ปัญจพร/ผู้ตรวจ
๒๑ กันยายน
๒๕๕๘

[๑] ราชกิจจานุเบกษา
เล่ม ๑๓๒/ตอนพิเศษ ๒๒๐ ง/หน้า ๔/๑๖ กันยายน ๒๕๕๘